དགའ་ལྡན་ཕོ་བྲང་གི་དུས་སྐབས་སུ་ཡང་ཆོས་ལུགས་གྲུབ་མཐའི་སྟོབས་ཤུགས་ཀྱི་འོག་ནས་ཅུང་ཟད་རིས་སུ་བཅད་དེ་ཀར་གཙང་དང་ཇོ་ནང་གི་དགོན་སྡེ་ཁག་ཅིག་རང་ཕྱོགས་དགེ་ལུགས་པར་བསྒྱུར་བ་སོགས་བྱུང་མྱོང་ཡོད་པ་དང་།དེ་འབྲེལ་གཞུང་ས་དགའ་ལྡན་ཕོ་བྲང་གི་སྲིད་སྐྱོང་དང་།སྲིད་ཀྱི་མིང་གནས་འཛིན་པའི་མཐོ་རིམ་མགོ་དཔོན་མང་ཆེ་ཤོས་སེར་མོ་བ་ཆགས་ཡོད་རྐྱེན།ཁོ་ཚོས་མངའ་འབངས་མི་སེར་ལ་དབང་བསྒྱུར་གྱི་ཐོག་ནས་ཆོས་ཁྲིམས་བསྡམས་ཏེ་དགོན་སྡེ་ཁག་དང་།བླ་བྲང་ཁག་སོགས་ཀྱི་སྲིད་འབྱོར་རྒྱས་ཐབས་གཙོ་བོར་སྤྱད་ཡོད་ཅིང་།ལྷག་པར་དུ་གཞུང་སྒེར་ཆོས་གསུམ་ཞེས་པར་ཁྲལ་འུལ་སྐུལ་འདེད་ལམ་ལུགས་རྒྱ་ཁྱབ་ཏུ་བྱུང་བཅུག་པ་དེ་ཡིས་བོད་ཀྱི་སྤྱི་ཚོགས་འཕེལ་རྒྱས་འགྲོ་བར་འགོག་རྐྱེན་ཆེན་པོ་བཟོས་ཡོད།སྡེ་སྲིད་སངས་རྒྱས་རྒྱ་མཚོ་དང་ལྷ་བཟང་ཧན་བར་གྱི་གྱོད་གཞིའི་ངོ་གདོང་ཙམ་ལ་བལྟས་ན།སྲིད་དབང་འཕྲོག་རྩོད་ཀྱི་འགལ་ཟླ་ཞེ་གཅིག་ཡིན་པ་ལྟར་སྣང་ན་ཡང་།དུས་སྐབས་དེར་རང་ཕྱོགས་སྡེ་སྲིད་སངས་རྒྱས་རྒྱ་མཚོ་ལ་ཕམ་ཉེས་དང་།གཞན་ཕྱོགས་ལྷ་བཟང་ཧན་ལ་རྒྱལ་ཁ་ཐོབ་འཇུག་མཁན་ནི་གདན་སའི་མཁན་པོའི་གཙོས་པའི་བླ་དཔོན་ཁག་ཅིག་ཡིན།ཁོ་ཚོས་བོད་རང་གི་སྲིད་དོན་ལ་བསམ་ཤེས་བྱེད་མ་ཐུབ་པར་ཆོས་ལུགས་དང་འབྲེལ་བའི་ལས་དོན་འབའ་ཞིག་གཉེར་བའི་རྗེས་འབྲས་ལྟ་བུར།ཤིང་བྱ་༡༧༠༥ལོར་བོད་ལ་ཆོས་སྲིད་གཉིས་ཐད་ནས་བྱས་རྗེས་ཆེ་བའི་སྡེ་སྲིད་སངས་རྒྱས་རྒྱ་མཚོའི་མགུལ་བ་དམར་པོ་གསོན་བཅད་དང་།དེའི་ཕྱི་ལོར་རྒྱལ་བ་ཚངས་དབྱངས་རྒྱ་མཚོ་ཁྲི་ཐོག་ལས་ཕབ་སྟེ་མཐར་སྤྱུགས་བཏང་བའི་གནས་ཚུལ་སོགས་བྱུང་ཞིང་།མེ་སྤྲེལ་༡༧༡༦ལོར་སོག་རིགས་ཇུན་གར་པའི་དཔུང་དམག་དབུས་སུ་ཡོང་སྟེ་བོད་ཀྱི་སྲིད་དབང་བཙན་འཕྲོག་གིས་རྡོ་རྗེ་བྲག་དང་སྨིན་གླིང་དགོན་པ་སོགས་ནང་གཏོར་བཅོམ་ཐོག་བོད་ཀྱི་སྐྱེས་ཆེན་ཁག་ཅིག་དོན་མེད་དུ་བཀྲོངས་པ་བཅས་བྱུང་ཡོད།